17 reeds vanjaar in myne dood | Netwerk24
Deur Elvira Wood 12 Junie 2019 13:49
Tot dusver is 17 werkers vanjaar in Suid-Afrikaanse myne dood, sê die Mineraleraad van Suid-Afrika (MRSA).
'n Mynwerker besig met boorwerk. Foto: Bloomberg
Dit is beduidend minder as die 35 sterftes teen Junie 2018. In die hele 2018 is 81 mynwerkers in Suid-Afrikaanse myne dood.
In 2017 is altesame 90 mynwerkers dood, met 73 wat in 2016 in mynongelukke gesterf het.
Dit sluit nie die sterftesyfer van onwettige mynwerkers in nie.
Die mynbedryf het dus nog 'n lang pad om sy doelwit van geen beserings en/of sterftes te bereik.
Die MRSA het saam met sy lede en verskeie ander belanghebbendes verlede jaar groot planne bekend gemaak om mynveiligheid te verbeter.
Roger Baxter, uitvoerende hoof van die MRSA, het in Augustus met die bekendmaking van die raad se veiligheidsveldtog gesê die hoë sterftesyfer is onaanvaarbaar.
"Daar was 'n toename in sterftes weens rotsstortings en seismiese gebeure. Ons het 'n spesiale taakspan saamgestel om oplossings te vind."